Kommissionens afgørelse

af 15. juni 2001

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Estland i førtiltrædelsesperioden

(meddelt under nummer K(2001) 1649)

(2001/461/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Kommissionens forordning (EF) nr. 2222/2000(2) af 7. juni 2000 om finansielle gennemførelsesbestemmelser til Rådets forordning (EF) nr. 1268/1999(3) om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden, særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden godkendte Kommissionen den 17. november 2000 et program for landbrug og udvikling af landdistrikter for Republikken Estland ved afgørelse K(2000) 3321 endelig.

(2) Den estiske regering og Kommissionen, der handler på Det Europæiske Fællesskabs vegne, undertegnede den 25. januar 2001 den flerårige finansieringsaftale om de tekniske, juridiske og administrative regler for gennemførelsen af SAPARD-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres.

(4) De estiske myndigheder har udpeget Agricultural Registers and Information Board til at gennemføre foranstaltningerne "Investeringsstøtte til landbrugsbedrifter", "Investeringsstøtte til forbedring af vilkårene for forarbejdning og afsætning af landbrugsprodukter og fiskerivarer", "Investeringsstøtte til udvikling og spredning af økonomiske aktiviteter" og "Investeringsstøtte til udvikling og forbedring af infrastrukturer i landdistrikterne", som defineret i det program for landbrug og udvikling af landdistrikterne, som Kommissionen den 17. november 2000 godkendte for Republikken Estland ved afgørelse K(2000) 3321 endelig, og de estiske myndigheder har også udpeget Ministry of Finance, National Fund Department til at udføre de finansielle funktioner i forbindelse med gennemførelsen af SAPARD-programmet.

(5) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning, finanskontrolprocedurer og strukturer vedrørende offentlige finanser og fastslået, at Estlands gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999. Agricultural Registers and Information Board har opfyldt følgende nøglekriterier for at blive godkendt: skriftlige procedurer, adskillelse af opgaver, kontrol før projektgodkendelse og før betaling, forpligtelses- og betalingsprocedurer, regnskabsprocedurer, edb-sikkerhed og intern revision. Ministry of Finance, National Fund Department har opfyldt følgende nøglekriterier for at blive godkendt: revisionsspor, finansforvaltning, fondsmodtagelse, udbetalinger til Agricultural Registers and Information Board, edb-sikkerhed og intern revision.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overlades til Agricultural Registers and Information Board og Ministry of Finance, National Fund Department i Estland at forvalte støtten decentralt.

(7) Da Kommissionens undersøgelser er baseret på et driftsklart system, som imidlertid endnu ikke er taget i brug, bør forvaltningen af SAPARD-programmet kun midlertidigt overdrages til Agricultural Registers and Information Board og Ministry of Finance, National Fund Department, således at forvaltningen af SAPARD-programmet først overdrages fuldstændigt, når der er foretaget yderligere undersøgelser af, om systemet fungerer tilfredsstillende, og efter at eventuelle henstillinger fra Kommissionen med hensyn til overdragelsen af støtteforvaltningen til Agricultural Registers and Information Board og Ministry of Finance, National Fund Department er blevet gennemført -

TRUFFET FØLGENDE AFGØRELSE:

Artikel 1

Kravet om, at Kommissionen på forhånd skal godkende Republikken Estlands udvælgelse af projekter og indgåelse af kontrakter, fraviges.

Artikel 2

Forvaltningen af SAPARD-programmet overdrages midlertidigt til Agricultural Registers and Information Board, Kreutzwaldi Str. 1, 51014 Tartu, Estland med henblik på gennemførelse af foranstaltningerne "Investeringsstøtte til landbrugsbedrifter", "Investeringsstøtte til forbedring af vilkårene for forarbejdning og afsætning af landbrugsprodukter og fiskerivarer", "Investeringsstøtte til udvikling og spredning af økonomiske aktiviteter" og "Investeringsstøtte til udvikling og forbedring af infrastrukturer i landdistrikterne", som defineret i programmet for landbrug og udvikling af landdistrikterne, som Kommissionen godkendte den 17. november 2000 ved afgørelse K(2000) 3321 endelig, og til Ministry of Finance, National Fund Department, Suur-Ameerika 1, 15006 Tallinn, Estland, for de finansielle funktioner, det skal udføre i forbindelse med gennemførelsen af SAPARD-programmet i Estland.

Udfærdiget i Bruxelles, den 15. juni 2001.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 161 af 26.6.1999, s. 87.